DA Den Europæiske Unions Tidende C 322/33

Offentliggørelse af ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 322/10

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006. Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»PROSCIUTTO TOSCANO«

EF-Nr.: IT-PDO-0217-1494-10.06.2005

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse — Varebeskrivelse —  Geografisk område —  Bevis for oprindelse — Fremstillingsmetode —  Tilknytning — Mærkning —  Krav i nationale bestemmelser —  Andet (angives nærmere)

2. Type ændring(er):

—  Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Varebeskrivelse:

Det færdige produkts kemiske og kemisk-fysiske egenskaber præciseres yderligere, og de nærmere bestemmelser for dets emballering defineres i lyset af forordning (EF) 510/2006.

Råvarens egenskaber beskrives mere detaljeret for at fremhæve de faktorer, der bør kontrolleres af kontrolinstansen.

Det indgår i varespecifikationen, at der påsættes et metalsegl på skinkerne, inden forarbejdningen starter, for at garantere identifikationen og dermed produktets sporbarhed.

Med hensyn til renskæring fastsættes det mere præcist, hvor meget kødklumpen må stikke ud i forhold til lårbenets hoved for at opnå skinker med en harmonisk og ensartet form, som forbrugerne tydeligt kan genkende.

Slutproduktet brændemærkes som en yderligere garanti for produktets oprindelse og sporbarhed.

3.2. Produktionsmetode:

Det er fundet hensigtsmæssigt at specificere, at udskæring og emballering finder sted i produktionsområdet for at bevare betegnelsens omdømme ved foruden at garantere produktets ægthed også at bevare dets kvalitet og egenskaber. »Prosciutto Toscano« værdsættes af forbrugeren, fordi den er »vellagret«, kompakt og uden revner mellem muskellagene og har en veldefineret fugtighedsgrad, der er afgørende for en fast skive. For slutforbrugeren skal disse egenskaber være til stede for alle typer af »Prosciutto Toscano« på markedet, og produktet skal efter udskæring i skiver og emballering have de samme egenskaber som de skiver, der er skåret af en hel skinke. For at garantere forbrugeren opfyldelse af de samme krav definerer fremstillingsmetoden for »Prosciutto Toscano« for skinker bestemt til udskæring og emballering yderligere to måneders lagring.

Muligheden for at opbevare skinker til udskæring i skiver eller udbenede stykker i perioder af ukendt varighed under forhold, der er anderledes end de fastsatte, ville kunne føre til en forankring af egenskaber, der ikke svarer til dem, som »Prosciutto Toscano« er kendt for, såsom unormal mugdannelse, en unormal forringelse af proteinerne og et heraf følgende anderledes proteolyseindeks eller harskning af fedtindholdet, der kunne medføre andre lugte og en anderledes smag end dem, forbrugeren altid har værdsat. Harskningen, der faktisk fremmes af sammenfaldet af forskellige opbevaringsbetingelser, herunder høje temperaturer og hastigheden, hvormed luften bevæger sig i modningslokalerne, kan føre til en alvorlig forandring på grund af fedtindholdet, der kan blive gulligt, konsistensen forværres, og der kan dannes flygtige organiske forbindelser, som giver den ramme lugt. Disse forandringer gør, af de væsentlige egenskaber af »Prosciutto Toscano« ændrer sig; det gælder fedtets farve, dets konsistens og dets binding til muskeloverfladen. Kødstykkernes eller skivernes udsættelse for luften inden emballering kan desuden forårsage en kraftig iltning af overfladen med en heraf følgende brunfarvning af den udsatte muskelmasse eller en blødgøring af kødet, hvis luften omkring er for fugtig.

3.3. Mærkning:

Der indføres et afsnit om, hvor det særlige mærke skal angives på råvarerne og på skinkerne i overensstemmelse med de i varespecifikationen foreskrevne egenskaber for at garantere sporbarheden og kontrollen i hele forløbet.

RESUMÉ

RÅDETS FORORDNING (EF) Nr. 510/2006

»PROSCIUTTO TOSCANO«

EF-Nr.: IT-PDO-0217-1494-10.06.2005

BGB ( ) BOB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle politiche agricole e forestali Adresse: Via XX Settembre 20 00187 Roma RM ITALIA Tlf. +39 0646655104 Fax +39 0646655306 e-mail: saco7@politicheagricole.gov.it

2. Sammenslutning:

Navn: Consorzio del Prosciutto Toscano Adresse: Via G. Marignolli 21/23 50127 Firenze FI ITALIA Tlf. +39 0553215115 Fax +39 0553215115 e-mail: — Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 1.2. Kød og kødprodukter

4. Varespecifikation:

(Resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Prosciutto Toscano«

4.2. Beskrivelse:

Ved markedsføringen skal »Prosciutto Toscano« have følgende fysiske, organoleptiske, kemiske og fysisk-kemiske egenskaber: en afrundet form i den tykke ende, hvor den kødfulde klump ikke rager mere end 8 cm ud fra lårbenets hoved; vægten skal være på 8-9 kg og aldrig under 7,5 kg; ved skæring skal kødets farve ligge mellem kraftig rød og lyserød med meget lidt fedt mellem musklerne; fedtlaget under huden er hvidt med let rosafarvede striber, kompakt og uden linjer mellem lagene, og det skal sidde godt fast på den underliggende muskeloverflade.

Smagen er fin og tilpas intens, og dens karakteristiske aroma skyldes de traditionelle forarbejdnings- og lagringsmetoder.

Skinken har følgende kemiske og fysisk-kemiske egenskaber:

Salt (udtrykt i NaCl) % maks. 8,3 Muskelfugtighed % maks. 61,0 Proteolyseindeks % maks. 30,0 Nitrater og nitritter samlet maks. 95 ppm

4.3. Geografisk område:

Avlen af svin til fremstilling af »Prosciutto Toscano« skal finde sted i regionerne Lombardia, Emilia Romagna, Marche, Umbria, Lazio og Toscana.

»Prosciutto Toscano« fremstilles, udskæres og emballeres i det traditionelle produktionsområde, der omfatter hele regionen Toscanas område.

4.4. Bevis for oprindelse:

Kontrolorganet sikrer produktets sporbarhed gennem hele produktionskæden i overensstemmelse med forordning (EF) nr. 510/2006.

4.5. Produktionsmetode:

Ifølge produktionsmetoden skal svinene avles og slagtes i de under pkt. 4.3. anførte regioner, de skal mindst veje 160 kg (+/- 10 %) og mindst være 9 måneder gamle. »Prosciutto Toscano« fremstilles af ferske skinker fra tunge svin af rene racer eller af de traditionelle stamracer Large White og Landrace.

Straks efter slagtning nedkøles skinkerne, der er fjernet fra kroppen, i mindst 24 timer ved en temperatur på mellem - 2 og + 2 °C. Derefter foretages afpudsningen. Den afpudsede skinke må ikke veje under 11,8 kg.

Inden forarbejdningen påfører producenten, der har kontrolleret, at skinkerne opfylder kravene, hver skinke et metalsegl, der består af en rund plade af rustfrit stål, hvor der i relief står P.T. og datoen for forarbejdningens start udtrykt ved måneden (anført i romertal) og året (anført med de to sidste cifre i arabertal). Seglet er udformet således, at når det er påsat, kan det ikke fjernes.

Forarbejdningen af skinkerne starter med saltning, der skal finde sted højst 120 timer efter slagtningen. Der anvendes tørsaltningsmetode med tilsætning af salt, peber og naturlige plantearomaer. Efter saltningen bringes skinkerne til hvile i en tilstrækkelig lang periode til at garantere en god og ensartet udtørring inden afvaskning, der foretages med lunkent vand uden desinfektionsmidler. Derefter tørres skinkerne i hertil indrettede lokaler, hvor temperatur og fugtighed holdes konstant. I den sidste forarbejdningsfase indsmøres de nøgne kødoverflader i en fedtmasse (»sugnatura«), der udelukkende består af svinefedt, hvede- eller rismel, salt og peber samt naturlige plantearomaer. Lagringsfasen foregår i særligt indrettede lokaler for at muliggøre en passende luftfornyelse og en temperatur på mellem 12 og 25 °C. I denne periode er det tilladt at ventilere, udsætte skinkerne for dagslys og naturlig fugtighed i betragtning af produktionsområdets klima. Lagringsperioden fra saltningen til markedsføringen må ikke være kortere end 10 måneder for skinker med en slutvægt på mellem 7,5 og 8,5 kg og 12 måneder for skinker, der vejer over 8,5 kg.

»Prosciutto Toscano« bestemt til udskæring skal i forhold til ovenstående perioder lagres yderligere i to måneder, dvs. i mindst 12 måneder, hvis vægten er mellem 7,5 og 8,5 kg, og i mindst 14 måneder, hvis vægten er over 8,5 kg.

Efter lagringen påfører producenten under kontrolinstansens tilstedeværelse et brændemærke på de skinker, der opfylder varespecifikationen; brændemærket skal omfatte udtrykket »PROSCIUTTO TOSCANO DOP«. Af hensyn til sporbarheden i de forskellige produktionsfaser kan mærket suppleres med endnu to cifre til at identificere senere operatører, der måtte involveres i produktionskæden.

Udskæringen af »Prosciutto Toscano« og emballeringen af skiverne skal foregå lige efter lagringen i produktionsområdet (som anført i 4.3.) for at garantere, at de forskellige fastsatte lagringsperioder overholdes for udskæringsprodukter, og at egenskaberne vedrørende fugtighed og aspekterne omkring skivernes muskel- og fedtmængde er i overensstemmelse med det under 4.2. anførte. Muligheden for at opbevare skinker til udskæring i skiver eller udbenede stykker i perioder af ukendt varighed under forhold, der er anderledes end de fastsatte, ville kunne give dem egenskaber, der ikke svarer til dem, som »Prosciutto Toscano« er kendt for, såsom unormal mugdannelse, en unormal forringelse af proteinerne og et heraf følgende anderledes proteolyseindeks eller harskning af fedtindholdet, der kunne medføre andre lugte og en anderledes smag end dem, forbrugeren altid har værdsat. Hvis kødstykkerne eller skiverne udsættes for luft inden emballering, kan det desuden forårsage en kraftig iltning af overfladen med en heraf følgende brunfarvning af den udsatte muskelmasse eller en blødgøring af kødet, hvis luften omkring er for fugtig.

4.6. Tilknytning:

Kravene til produktet med den beskyttede oprindelsesbetegnelse afhænger af miljøforholdene og de naturlige og menneskeskabte faktorer. Især er råvarens egenskaber specielle i det afgrænsede geografiske makroområde. Med hensyn til råvareforsyningen er dyreavlens udvikling knyttet til den omfattende korndyrkning i området og forarbejdningssystemerne, der har været afgørende for svineavlens udvikling.

Den stedsbundne forarbejdning af »Prosciutto Toscano« er berettiget ved forholdene i det i punkt 4.3. afgrænsede mikroområde. Regionen Toscana afspejler med sin form og geografiske kendetegn selve fremstillingen af kvalitetsskinker. Også klimaet, der adskiller sig meget fra de omkringliggende regioner, er særlig velegnet til en optimal lagring af produktet. Klimaet er ideelt for et indbringende forhold mellem regionens miljø og traditionelle produkter, fordi det muliggør en langsom og sund modning: der tænkes her især på vin, olie, ost og ikke mindst på skinke.

De landskabelige faktorer er nært tilknyttet produktionsområdet; de består af kølige små dale med rigelig vandforsyning og bakkede områder med skove, der har en afgørende indvirkning på klimaet og slutproduktets egenskaber. Helheden »råvare-produkt-betegnelse« er nært knyttet til det pågældende områdes specifikke samfundsøkonomiske udvikling.

4.7. Kontrolinstans:

Navn: INEQ — Istituto Nord Est Qualità Adresse: Via Rodeano 71 33038 S. Daniele del Friuli UD ITALIA Tlf. +39 0432940349 Fax +39 0432943357 e-mail: info@ineq.it

4.8. Mærkning:

Angivelsen af den beskyttede oprindelsesbetegnelse »Prosciutto Toscano« skal fremstå med tydelige bogstaver, der ikke kan slettes og nemt skelnes fra enhver anden tekst på etiketten, og den skal være direkte efterfulgt af betegnelsen »Denominazione di Origine Protetta« eller forkortelsen »D.O.P.«. Der må ikke anføres andre oplysninger end de udtrykkeligt tilladte. Det er tilladt at angive navne, firmanavne eller brands, blot de ikke er af rosende karakter eller vildleder køberen, samt at angive eventuelle navne på svinebedrifter, hvorfra produktet stammer, hvis råvaren udelukkende kommer fra de pågældende bedrifter. »Prosciutto Toscano« kan markedsføres inden for en periode på højst 30 måneder fra starten på forarbejdningen af de ferske skinker. »Prosciutto Toscano« kan markedsføres udbenet, udskåret, dvs. i stykker af forskellig form og vægt eller i skiver. Alle ovennævnte typer af produktet skal markedsføres emballeret i passende beholdere eller materialer bestemt til fødevarer og hensigtsmæssigt forseglet. Under forarbejdningen af hele udbenede skinker skal brændemærket forblive synligt. Hvis skinken udskæres i stykker, skal nævnte brændemærke være til stede og synligt på hvert stykke. Disse brændemærker påføres efter lagringen af producenten under kontrolinstansens tilstedeværelse på de forskellige dele af skinken, inden den udskæres i stykker.